Document ID: 32010R1152

32010R1152
L 324/13
SLUŽBENI LIST EUROPSKE UNIJE
08.12.2010.
UREDBA KOMISIJE (EU) br. 1152/2010
od 8. prosinca 2010.
o izmjeni Uredbe (EZ) br. 440/2008 o utvrđivanju ispitnih metoda u skladu s Uredbom (EZ) br. 1907/2006 Europskog parlamenta i Vijeća o registraciji, evaluaciji, autorizaciji i ograničavanju kemikalija (REACH), s ciljem njezinog prilagođavanja tehničkom napretku
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 1907/2006 od 18. prosinca 2006. Europskog parlamenta i Vijeća o registraciji, evaluaciji, autorizaciji i ograničavanju kemikalija (REACH) i osnivanju Europske agencije za kemikalije te o izmjeni Direktive 1999/45/EZ i stavljanju izvan snage Uredbe Vijeća (EEZ) br. 793/93 i Uredbe Komisije (EZ) br. 1488/94 kao i Direktive Vijeća 76/769/EEZ i Direktiva Komisije 91/155/EEZ, 93/67/EEZ, 93/105/EZ i 2000/21/EZ (1), a posebno njezin članak 13. stavak 3.,
budući da:
(1)
Uredba Vijeća (EZ) br. 440/2008 (2) sadrži ispitne metode za potrebe određivanja fizikalno-kemijskih svojstava, toksičnosti i eko-toksičnosti tvari za potrebe Uredbe (EZ) br. 1907/2006.
(2)
Uredbu Vijeća (EZ) br. 440/2008 trebalo bi ažurirati da bi se u nju uvrstile prvenstveno dvije nove metode koje je OECD nedavno usvojio za in vitro ispitivanje nadražujućeg djelovanja na oči s ciljem smanjivanja broja životinja koje se koriste u eksperimentalne svrhe, u skladu s Direktivom Vijeća 86/609/EEZ od 24. studenoga 1986. o usklađivanju zakona i drugih propisa država članica o zaštiti životinja koje se koriste u pokusne i druge znanstvene svrhe (3). Zainteresirane strane dale su svoje mišljenje o tom prijedlogu.
(3)
Uredbu (EZ) br. 440/2008 stoga bi trebalo izmijeniti u skladu s tim.
(4)
Mjere predviđene ovom Uredbom u skladu su s mišljenjem Odbora osnovanog na temelju članka 133. Uredbe (EZ) br. 1907/2006,
DONIJELA JE OVU UREDBU:
Članak 1.
U dijelu B Priloga Uredbi (EZ) br. 440/2008 dodaju se poglavlja B.47. i B.48. kako su navedena u Prilogu ovoj Uredbi.
Članak 2.
Ova Uredba stupa na snagu trećeg dana nakon objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 8. prosinca 2010.

Labels: 7
1
0
6